**Ministru kabineta noteikumu projekta „Grozījumi Ministru kabineta 2016. gada 25. oktobra noteikumos Nr.691 “Noteikumi par patērētāja kreditēšanu””  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Nav attiecināms atbilstoši Ministru kabineta 2009. gada 15. decembra instrukcijas Nr.19 "Tiesību akta projekta sākotnējās ietekmes izvērtēšanas kārtība" 5.1 punktam. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts "Grozījumi Ministru kabineta 2016. gada 25. oktobra noteikumos Nr.691 "Noteikumi par patērētāja kreditēšanu" (turpmāk – Noteikumu projekts) izstrādāts, lai pārņemtu Eiropas Parlamenta un Padomes Direktīvas 2008/48/EK (2008. gada 23. aprīlis) par patēriņa kredītlīgumiem un ar ko atceļ Padomes Direktīvu 87/102/EEK (turpmāk – Direktīva 2008/48/EK) un Eiropas Parlamenta un Padomes Direktīvas 2014/17/ES (2014. gada 4. februāris) par patērētāju kredītlīgumiem saistībā ar mājokļa nekustamo īpašumu un ar ko groza Direktīvas 2008/48/EK un 2013/36/ES un Regulu (ES) Nr. 1093/2010 (turpmāk – Direktīva 2014/17/ES) grozījumu prasības atbilstoši Eiropas Parlamenta un Padomes Regulas (ES) 2016/1011 (2016. gada 8. jūnijs) par indeksiem, ko izmanto kā etalonus finanšu instrumentos un finanšu līgumos vai ieguldījumu fondu darbības rezultātu mērīšanai (turpmāk – Regula 2016/1011) 57. un 58.pantam.  Noteikumu projekts ir jāpieņem un jāpublicē līdz 2018. gada 1. jūlijam, lai izpildītu Direktīvas 2008/48/EK un Direktīvas 2014/17/ES jaunās prasības, kuras piemēro no 2018. gada 1. jūlija. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Regulas 2016/1011 mērķis ir pārvaldīt un uzraudzīt etalonu un to administratoru darbību, jo daudzu finanšu instrumentu un finanšu līgumu cenu noteikšana ir atkarīga no etalonu precizitātes un integritātes. Nopietni manipulāciju gadījumi ar procentu likmju etaloniem, piemēram, ar LIBOR un EURIBOR, kā arī pieņēmumi par manipulācijām ar enerģijas, naftas un ārvalstu valūtas etaloniem liecina, ka etaloni var būt pakļauti interešu konfliktam. Rīcības brīvības izmantošana un vājš pārvaldības režīms palielina neaizsargātību pret manipulācijām. Nepietiekama to indeksu precizitāte un integritāte, kurus izmanto kā etalonus, vai šaubas par šo indeksu precizitāti un, integritāti var apdraudēt uzticēšanos tirgum, radīt zaudējumus patērētājiem un ieguldītājiem un izkropļot reālo ekonomiku. Papildus, tā kā etalona neaizsargātība un nozīme laika gaitā mainās, netiek izslēgti riski, ko nākotnē var radīt jebkurš etalons. Īpaši etaloni, kurus pašlaik plaši neizmanto, varētu tikt plašāk izmantoti nākotnē, un līdz ar to pat nelielām manipulācijām ar tiem varētu būt būtiska ietekme. Līdz ar to Regula 2016/1011 nodrošina etalonu un etalonu noteikšanas procesa precizitāti, stabilitāti un integritāti.  Regulas 2016/1011 preambulas 71.punktā norādīts, ka patērētājiem ir iespēja noslēgt finanšu līgumus, jo īpaši hipotēkas un patēriņa kredītlīgumus, kuros ir atsauce uz etalonu, taču nevienlīdzīgā ietekme sarunās par vienošanās panākšanu un standarta nosacījumu izmantošana nozīmē to, ka patērētājiem var būt ierobežota izvēle attiecībā uz izmantojamo etalonu. Tādēļ ir jānodrošina, lai kredīta devēji vai kredīta starpnieki patērētājiem sniedz vismaz atbilstīgu informāciju. Šāda informācija būtu jāsniedz īpaši tāpēc, ka Eiropas Savienības noteikumos par patērētāju tiesību aizsardzību nav ietverts īpašais jautājums par atbilstīgu informēšanu par etaloniem finanšu līgumos. Tādēļ minētajā nolūkā ir veikti grozījumi Direktīvās 2008/48/EK un 2014/17/ES.  Grozījumi Direktīvās 2008/48/EK un 2014/17/ES attiecas uz kredītlīgumos atspoguļojamo informāciju patērētājiem, paredzot, ka, ja kreditēšanas līgumos ir atsauce uz jebkādu etalonu, kas atbilst Regulas 2016/1011 3.panta 1.punkta 3)apakšpunktā definētajam, ir jāatklāj informācija, norādot etalona nosaukumu un etalona administratora nosaukumu, kā arī informāciju par iespējamo ietekmi uz patērētāju. Patērētājam ir jānodrošina vismaz vispārīga informācija saistībā ar etalonu likmi, kas ir starpbanku kredītu procentu likme, norādot, ka tā regulāri mainās, balstoties uz noteiktu banku procentu likmēm. Līguma noslēgšanas brīdī patērētājam jāapzinās kredīta kopējās izmaksas un jāizvērtē, vai etalona likmes svārstības neatstās ievērojamu ietekmi uz kopējo kredīta likmi un līdz ar to uz ikmēneša maksājumu. Informācija ir sniedzama atsevišķā dokumentā, ko var pievienot Eiropas patēriņa kredīta standartinformācijai kā pielikumu.  Kā arī grozījumi Direktīvās 2008/48/EK un 2014/17/ES novērš riskus, ko rada dažādi etaloni, t.i., visi etaloni, kurus izmanto, lai noteiktu cenu regulētās tirdzniecības vietās kotētiem vai tirgotiem finanšu instrumentiem.  Noteikumu projekts paredz arī tehniskus labojumus Ministru kabineta 2016. gada 24. oktobra noteikumu Nr.691 "Noteikumi par patērētāja kreditēšanu" 1.pielikuma 1.punkta gada procentu likmes pamatvienādojumā, kurā tehniski jālabo un jāaizstāj vienādojuma elementa “k”, kas ir konkrētās kredīta izmaksas kārtas numurs, paskaidrojošais simbols "£" ar "≤". |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, Finanšu un kapitāla tirgus komisija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecas uz patērētāju kreditēšanas pakalpojumu sniedzējiem un patērētājiem. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām Noteikumu projekta tiesiskais regulējums tiesības un pienākumus ietekmē minimāli, kā rezultātā ietekme uz tautsaimniecību un administratīvo slogu būtiski nemainās. |
| 3. | Administratīvo izmaksu monetārs novērtējums | Noteikumu projekts neskar jautājumus par administratīvo izmaksu monetāro novērtējumu. |
| 4. | Atbilstības izmaksu monetārs novērtējums | Noteikumu projekts neskar jautājumus par atbilstības izmaksu monetāro novērtējumu. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar, jo citos tiesību aktos nav jāizdara grozījumi vai tie jāatzīst par spēku zaudējušiem (atceltiem) saistībā ar Noteikumu projektu. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Parlamenta un Padomes 2016. gada 8. jūnija Regula (ES) 2016/1011 par indeksiem, ko izmanto kā etalonus finanšu instrumentos un finanšu līgumos vai ieguldījumu fondu darbības rezultātu mērīšanai |
| 2. | Citas starptautiskās saistības | Nav attiecināms |
| 3. | Cita informācija | Nav |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes 2016. gada 8. jūnija Regula (ES) 2016/1011 par indeksiem, ko izmanto kā etalonus finanšu instrumentos un finanšu līgumos vai ieguldījumu fondu darbības rezultātu mērīšanai | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regulas 2016/1011 57.panta 1.punkts (Direktīvas 2008/48/EK 5.panta 1.punkts) | Noteikumu projekta 1.punkts (Ministru kabineta 2016. gada 25. oktobra noteikumu Nr.691 “Noteikumi par patērētāja kreditēšanu” 21.20.apakšpunkts) | Tiks ieviests pilnībā. | Neparedz stingrākas prasības. |
| Regulas 2016/1011 58.panta 1.punkts  (Direktīvas 2014/17/ES 13.panta 1.punkta otrā daļa) | Noteikumu projekta 2.punkts (Ministru kabineta 2016. gada 25. oktobra noteikumu Nr.691 “Noteikumi par patērētāja kreditēšanu” 31.15.apakšpunkts) | Tiks ieviests pilnībā. | Neparedz stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Nav attiecināms | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Nav attiecināms | | |
| Cita informācija | Nav | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība un informēšana tiks nodrošināta Noteikumu projekta saskaņošanas ietvaros pēc tā izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē | Grozījumi būtiski nemaina esošo regulējumu un neparedz ieviest jaunas politiskās iniciatīvas. |
| 3. | Sabiedrības līdzdalības rezultāti | Nav attiecināms |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikumu projekta izpildi nodrošina Patērētāju tiesību aizsardzības centrs (turpmāk – PTAC). |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde tiks nodrošināta veicot pašreizējo uzraudzību PTAC piešķirto budžeta līdzekļu ietvaros. Noteikumu projekts neparedz veidot jaunas valsts institūcijas. |
| 3. | Cita informācija | Nav |

Ministru prezidenta biedrs,

ekonomikas ministrs A.Ašeradens

Vīza:

valsts sekretārs Ē.Eglītis

Kudure, 67013179

[Evita.Kudure@em.gov.lv](mailto:Evita.Kudure@em.gov.lv)